嶺南大學 (廣州)

嶺南大學，係廣州度一個已經消失咗嘅大學，原先喺1888年創校，係不隸屬於任何教派嘅基督教大學，係中華民國陣嘅13個基督教大學之一。學科最初係有英文、格致、理化、算術、地理、生物等西學課程，由1927年開始，原有文理學科外，開辦咗農、商、工、醫等學院。經過十年左右發展，成為咗中國大陸南方一個舉足輕重嘅私立大學。史堅如、陳毅、廖承志、冼星海、鄒至莊、曹安邦、陳香梅、姜伯駒等都係呢間學校出來嘅學生，喺全球各地設有同學會、校友會17個。

據宴文士校長喺1912年嘅報告，辦呢間學校不單止係為咗華人教育同總體福祉，更係要將基督教嘅精神，展示俾啲學友同學校嘅贊助人。經學校同董事會嘅努力，1920年嘅第一屆嶺南本科畢業生，可以直接北美十間名校嘅研究生部進修，令嶺南聲望大增。到1927年廣州嶺南正名做咗大學，時任校長鍾榮光博士俾稱之為「嶺南之父」。同年向國民政府呈請立案，俾當局確定係私立基督教大學，而俾納入咗國民政府教育體系。跟著來自大馬、星洲、印尼、泰國、緬甸、美洲等地嘅華僑紛紛捐錢俾嶺南，為康樂園嘅建造貢獻唔少，由呢啲捐款起出嚟嘅校舍有張弼士紀念堂、陸佑堂、陳嘉庚紀念堂、爪哇堂、榮光堂、馬應彪護養院、招待室、譚禮庭同學屋等等。而就嗰陣嘅華南地區嚟講，嶺南大學嘅聲譽，其實係仲要高過香港大學嘅。

1938年日軍南下，廣州嶺南大學遷香港，四年後遷至粵北大村復校。1945年光復後返回咗廣州康樂校園。1952年廣州嶺大畀中共政府分拆嗮啲院系，將河南校園交咗俾中山大學繼續用。嶺南大學喺廣州冇咗後，一班住香港嘅嶺大舊生就喺1967年，用「嶺南書院」名義喺司徒拔道復校。開頭香港嶺南嘅使費比較多，1980年代時書院嘅董事會主席利榮康，就自己嚟補足啲唔夠嘅經費。1987年後香港高教委員會將學校納入咗公共教育體系，由政府補助啲經費而緩解財困。而1987年經北京中央嘅批准，喺廣州中山大學入邊又成立返個嶺南學院。到1999年，香港嶺南恢復返咗嶺南大學個名。

史

籌備到格致書院時期 
喺1884年，美國基督教長老會嘅牧師香便文向長老會倡議，喺中國大陸度籌辦一間高等學校。而選址嘅時候長老會牧師哈巴安德並唔認同香便文主張嘅廣州，而傾向喺華中或華北度搞。當其時適逢廣東嘅官府啱否決咗廣州興辦理工學院嘅申請，唔少士紳都非常之沮喪；廣州嘅紳士陳子橋聽聞咗呢件事，感到一旦有咗呢個大學落址呢度，會對廣東嘅文化，同日後嘅發展會有好大嘅貢獻。陳於是就喺廣州度發起咗簽名運動，請求美國董事會同哈巴安德將學校定址喺廣州、教育粵人子弟，指出科舉制所設科目嘅局限，而希望喺廣州建立到一間西式嘅學院。 

結果份請願書有成四百人聯署咗，大部分並唔係基督嘅信眾，係包括咗紳商、學生同官員：有10個係翰林學士、11位進士、100多個舉人同秀才，仲有100多位地方官員。哈巴牧師睇到咗交到手嘅請願書顯出粵人心願，非常之高興，興奮咁講過：「我從未聽聞過成個嘅宣教史度有過咁樣嘅事。」，就咁接納咗將校址定喺廣州嘅意見。

跟著嘅1885年，美國美北長老會海外差會接納咗以牧師香便文做代表嘅長老會廣州佈道團嘅建議，同意咗喺廣東搞一間基督教書院。

1886年到1887年間，長老會牧師哈巴安德同6名友人喺美國紐約成立咗「嶺南基金會」。基金會揀咗哈巴做書院監督，仲授權畀渠來華籌辦開校事宜。

格致書院喺1888年3月28日開始咗授課，校址設喺廣州沙基金利埠。3年後由於哈巴夫婦都大病要返美國醫病，1890年8月20號學校唯有先關閉。

香便文喺1893年3月10號接任做監督，重開咗書院，仲同培英學校合併咗，再搬咗去廣州花棣；而喺同一年，紐約董事會仲獲得咗紐約州立大學嘅校董立案，書院頒授嘅學位得到咗認可而喺美國有埋法定嘅地位。1896年那夏禮出任做監督，至1899年3月14號由尹士嘉接任，再同培英學校分柝，培英專注返神學，格致就集中搞科學教育。格致書院轉到去廣州四牌樓福音堂。初期根據大清嘅科舉考試同埋美國中學嘅課程標準，開設咗四年制「廣學班」，程度相當於大學預科。呢年就請咗鍾榮光返來做漢文總教習協辦校務。

因發生排外事件及庚子事變，格致書院同美國及教會關係密切，為避免滋擾，喺1900年7月搬咗去澳門荷蘭園。

嶺南學堂、大學時期 

校董會喺1903年3月31號，向學校立案嘅紐約州立大學提出咗申請，將學校英文名改成Canton Christian College。到5月21獲得咗批准，而學校中文名就改咗做嶺南學堂。同年，鍾榮光喺廣州河南康樂村買低咗200畝嘅地，臨時搭板房當成校舍，開始收生上堂。後尾由於鍾嘅不懈努力，後邊幾年同嶺南學堂籌到120萬愛來起新校舍，同添置設備，同時開埋大學預科，做埋附屬小學同華僑學堂。

喺1904年校本部由澳門搬返廣州，隨後喺河南島康樂村一帶起返永久校園。1906年成為大中華度第一過畀男女同校上堂嘅學校。1907年由晏文士接任做監督，鍾榮光繼續協理校務。

喺1912年9月辛亥革命後，學校嘅中文名改咗叫嶺南學校，英文名繼續係Canton Christian College。1916年開設咗文理科大學，1918年首屆學士生畢業，時係鄧肯先生(Mr. Duncan)擔任大學部院長。

喺1924年7月3到9號，中化教育改進社第三屆年會喺南京東南大學召開。會議著重討論接收返教育權嘅議題，同時通過咗收返啲教育權嘅三大提案。嶺南大學內部亦跟著有出現學生運動，係要求華人自辦。到咗1926年4月，嶺南大學董事會喺紐約召開，鍾榮光正喺墨西哥募款，都趕赴紐約出席，喺會議度話：「董事局創本校初意，原為扶助中國發展教育。待中國人得有辦學之經驗與能力，便將學校主權還諸中國人。現在時機，恰好成熟。」嶺南大學同學會亦發函畀董事局，要求改組董事局，將學校歸還華人自主。同年11月，國民政府頒佈咗《私立學校立案規程》，係列明咗「大學必須由中國人辦理，外人不得在中國設立大學」。跟尾校董事局派人來華協商，決定在華成立董事局。

喺1927年7月1號，學校正式改名做嶺南大學，推舉咗鍾榮光擔任首任華人校長同校董會主席，李應林就做首任常務副校長。由1934年開始，大學搞起咗海外學生交換計劃，收嘅多數係美國學生。

1929年接受咗國民政府鐵道部嘅委託，籌設工學院，到1930年正式成立。而1930年教育部亦批准埋校董會同大學立案。呢陣時嘅嶺南係有附屬嘅中學小學同華僑班，仲有香港嶺南小學、上海江灣中學同江灣小學同係嶺大所屬嘅一部分。後尾仲接辦咗廣州西關通志學校做附中嘅分校。

1934年私立夏葛醫學院同博濟醫學院合併咗，博濟醫學院喺1930年已經由嶺南大學接辦咗，於是乎兩院夾埋成咗私立嶺南大學孫逸仙博士紀念醫學院，改6年制醫學教育。到1936年所有嘅設備移交同學生轉籍完成，7月正式成立咗大學嘅醫學院，夏葛醫學院就作為再細嘅分院。

1938年二次大戰其間，10月廣州淪陷，嶺南大學走咗去香港，借用香港大學部份校舍辦公、授課同住宿；農學院就到咗香港租用新界屯門藍地嘅農場復課。1940年農學院再走去粵北坪石，另建校舍。

喺1937到1939年，嶺南大學校董會董事，旅居上海嘅潮商鄭馥如捐資16萬，協助咗農學院建立柑橘研究所，仲喺潮陽縣等地設立咗柑橘試驗場。研究所設立埋鄭雨泉獎學金，幫部分嘅學生代繳學費，仲支助部分學生到美國留學嘅使費。呢個計畫後尾細分成果樹園藝、留美果樹園藝及國立清華大學研究院植物病理三part，試驗場亦進一步發展成柑橘實驗站。

1941年尾，太平洋戰爭爆發，香港淪陷，嶺南大學因而停課。1942年又是喺韶關仙人廟大村復課。

二次大戰結束後，嶺南大學返咗去廣州康樂校園，1945年10月31號復課。戰後至國共內戰期間，嶺南大學喺校長陳序經先生主持下一方面重整咗院系，另一方面吸納咗因戰亂南下嘅一啲出名嘅學者，似係陳寅恪、王力、薑立夫、梁方仲等，促進咗嶺南大學喺學術研究方面嘅發展。

被中共解體後嘅去向 
中共喺1949年建政後推行咗中國高等院校院系調整，嶺南大學就喺1952年畀解體，各校系俾唔同嘅學校分食咗：

校歌 
曲譜由美國民謠《安妮麗傲》度取材，1857年由 Henry S. Thompson 作曲，葛理佩 填詞，陳輯五譯成中文歌詞：

散逐東風滿穗城

除校歌外，當其時亦有唔少有關嶺南校園生活嘅歌曲，似《嶺南牛》、《紅灰獅子》、《今我等在嶺南》、《高飄嶺南旗》等，喺過運動會、同學聚會等唔同場合度唱。後來由白序之、何安東編成咗《嶺南歌譜》。

校徽 
舊校徽喺1911年由校友司徒衛設計。外形係圓形，圖案呈現咗康樂校園懷士堂北望嘅景觀：上半部係自珠江南岸可見嘅白雲山，中間係珠江同珠江南岸嘅嶺南名產荔枝樹林，底部係通去校園嘅小徑。校徽係灰底紅圖，源於學生有次參加咗廣東省運動會，啦啦隊用嘅校旗以紅色打底色，上邊印埋「嶺南」兩個灰色大字。「紅、灰」就咁成咗學校嘅代表色，學生亦多時自稱係「紅灰兒女」。

立校精神 
嗰陣嶺南大學嘅教育包括咗「德，智，體，群」四方面，嶺南嘅同學注重道德。而「嶺南精神」係包括服務他人同服務社會。「體」就係要人注意健康，而嶺南都好注重體育。「群」即係要服務人群。約1933年嶺大嘅陳榮捷教務長對學生講話中，就有咁話：「本校學生在校目的，是想養成我國先聖孔子所說的『士君子』」，而陳教務長講到呢個目標嘅核心，就係「讀書明理，學以致用」八個字。而由百年以上嘅歷史度，學校係屢屢由死灰中重燃，喺戰爭、政治干預等嘅重重挑戰度繼續屹立，校友中係有著「殷紅如血， 深灰似鐵」嘅「紅灰精神」認識：「紅」代表咗「忠誠」，「灰」代表咗「堅毅」。而校友係認定咗守護同重建，係歷代校生嘅共同責任。

河南校園 

廣州河南康樂校園喺珠江南岸，遠眺睇得到白雲山。嗰陣時校園面積係大概3000畝，全盛期建築物有將近250幾座，除主要嘅教學、行政、宿舍建築外，仲有護養院、大運動場20畝、球場42個、游泳池等設施。院系特殊設備就有自然博物採集所、斐文氣候觀察所、柑橘試驗場、博濟醫學院等。

由於校舍建築經費多來自海內外籌款所得，因此多係以捐款人個名同啲校園建築物改名。馬丁堂就係校園入邊落成嘅第一棟永久校舍。有關呢啲建築物嘅現狀、用途及形態，主要建築物如下，部分係用廣州話音譯：

教學同行政建築 
 馬丁堂：又叫做東院，1906年落成，係紀念捐過畀嶺南大學前身嶺南學堂嘅美國辛辛那提嘅亨利·馬丁。樓高三層，用咗紅磚鋼筋水泥去起，由美國建築師司徒敦設計；
 格蘭堂：1915年開始起，1916年6月落成。捐資者為咗紀念返新澤西州一位富商個仔、自1896年起任嶺南學堂前身嘅格致書院紐約董事局書記兼司庫嘅格蘭先生，將呢棟樓改名「格蘭堂」。天面上有個大鐘，係蓋高利先生所贈。呢棟樓一路係嶺南大學嘅行政辦公大樓；
 基督教青年會樓：1913年落成；
 懷士堂：1915年落成；
 迎賓樓：又叫做馬應彪招待室，由先施百貨創辦人馬應彪捐建，係三層房屋，1921年6月落成，作為招待同小聚會室，馬應彪伉儷有出席過落成典禮；
 卡彭特樓：1911年落成，原先係醫院樓，1934同1935年成為咗博濟醫學堂附屬護士學校嘅校舍，隨後轉做教師宿舍；
 亞德伍德抽絲實驗室；
 張弼士堂：1921年落成，由蘇門答臘華僑張弼士個仔張秩捃捐建；
 史達理堂：1928年落成；
 十友堂：1929年落成；由林護、蔡昌等十位嶺南大學校友捐建，係四層嘅嶺南風格建築；
 陳嘉庚堂：1919年6月落成；由華僑領袖陳嘉庚捐錢起嘅嶺南大學附屬小學禮堂；
 哲生堂：孫中山嘅仔孫科做鐵道部長陣，由中華民國鐵道部撥錢起嘅工學院大樓。雖然唔係私人捐款，但仲係用人名做名。1931年落成。中國古典式建築，由美國則師亨利·墨菲設計。

宿舍 

大學學生宿舍
 爪哇堂：第一座學生宿舍；1919年，鍾榮光去到赴印尼爪哇各地向華僑募捐起大學宿舍嘅經費，廣大華僑熱心教育事業，紛紛解囊捐助。為咗紀念爪哇華僑嘅赤誠，就改名做做「爪哇堂」。1920年開始起，1922年落成，四層建築，喺陸佑堂南側；
 榮光堂：嶺大建校初期，校舍多係西人捐建，鍾榮光認為國人教育，我華人亦應分力承擔，故喺民國初年，即奔走東西半球之間，呼籲僑胞大力捐資。後各方人士群相響應，興建校舍成數十座。嶺南校友有感鍾先生功在嶺南，遂發起捐建大學學生宿舍一座，1924年落成，命名榮光堂，以記紀念。呢個係第二座學生宿舍，四層建築；
 陆佑堂：1931年落成，中國古典式建築，由亨利·墨菲設計，係由黃容康、黃容章兄弟等捐款起嘅，黃氏兄弟為咗紀念家中先祖陸佑，就改名做陸佑堂；
 第一女生宿舍；
 廣寒宮：第二座女生宿舍，林克明設計，1933年落成。

其他宿舍
 希倫高屋：1911年落成；
 麻金墨屋：美國麻金墨夫人為咗紀念老公而喺1911年捐建，係嶺南大學附屬中學校長葛理佩住過嘅屋；
 美臣屋：1919年落成；
 倫敦會屋；
 黑石屋：1914年由美國芝加哥伊沙貝·布勒斯頓夫人出資專登為時任嶺南學堂教務長鍾榮光先生起嘅寓所。1914年開始起。後為咗紀念捐建者，就叫咗做「黑石屋」。依家嘅中大係做接待貴賓用。
 賓省校屋：1920年落成，由美國賓夕法尼亞大學學生捐建；
 同學屋：1925年落成；
 仰光屋：1925年落成；
 九如屋：1925年落成；
 廣庇屋：1925年落成；
 積臣屋：1912年落成，1924年及之前係晏文士嘅寓所。後成為咗西方學校外籍教師嘅宿舍；
 高士屋；
 哥德屋。

其他建築 
 八角亭：1919年落成，原由學生青年協會經營，主要係賣啲熟食。1934年大學做過翻新同改造，原有綠色階磚就換咗成藍色。
 惺亭：1928年由惺社同學捐建，以紀念史堅如、區勵周、許耀章三位師生，史係辛亥革命烈士，區和許就係1925年沙基慘案烈士。亭係中國古典式建築，由亨利·墨菲設計；
 乙丑進士坊：原中華中路四牌樓嘅其中一座，後因阻礙交通而要移走，嶺南大學負責人認為呢個牌坊紀念嘅明代進士為官清正廉明，可激勵學子上進，故接納安置呢個牌坊。嶺大將牌坊遷入校園落成嗰日定咗做大學「勵學日」，以令學生學有目標。原放喺格蘭堂西側，校園畀中大吞併後喺文化大革命陣畀打殘咗，啲殘件丟喺草叢堆度好耐，直到1999年由香港嶺南大學校友捐資先修復返，可考歷史係超過370年；
 水塔：喺校門內；
 風雨亭；
 嶺南大學牌坊：原喺珠江邊，依家冇咗；
 嶺南大學墓園：1905​​年到1912年間開始起，由嶺南學堂教會所設，墓園坐南朝​​北。所葬人士有教授、教士、學生、工人甚至有無名氏，大部分都係嶺南大學師生職員。其中包括有：孫中山外孫戴永豐；嶺大第一任華人校長鍾榮光原配何翠屏；醫學專家、嶺大醫學院院長、廣東省人民醫院創辦人李廷安；農學家、嶺大農學院院長古桂芬、傅保光；總務長伍時昌同李滄萍、孔憲保；農學院教授兼院長Johu Howry Groff；數學教授WilfridEwart Mac Donald；化學系教授Selbry Pather Spencer；醫學院院長Sara Nahaff Gadbury嘅夫人；其他美籍人士仲有Edmumd A. Gibbert、Willam Loyal Marshak等；嶺南大學附屬中學教務主任蔡輝甫等，嶺南大學部分美籍教師都安葬喺度。幾位無名氏。墓園一角，仲有光緒十五年因沉船而遇難嘅1508名同胞嘅合葬墓。

舊陣嘅院系 

嶺南大學自1916年開始完善大學學科體系起，試過先後設置6個學院：文學院、理學院、工學院、醫學院、農學院、商學院；仲有研究院2個：理科研究所、社會科學研究室，開設埋研究生專修課程。

文學院
 主修學系：中國語言文學系、西洋語言文學系、歷史政治系、社會學系
 輔修學系：教育學、家政學、哲學、宗教學、音樂

理工學院
 主修學系：生物學系、化學系、土木工程學系
 輔修學系：數學系、物理學系

孫逸仙紀念醫學院
 學系：解剖系、物理學系、細菌學系、藥理學系、公共醫療系

農學院
 主修學系：農藝園藝學系、畜牧獸醫學系、植物病理學系、蠶桑系

商學院
 主修學系：商學系、經濟學系

理科研究所
 生物學部、化學部

社會科學研究室
 教育學組、社會學組、商業經濟學組

此外，廣東協和神學院喺1929年歸埋入嶺南大學，1947年遷入咗嶺南大學校園，但仲保留咗自己嘅董事會。

學術科研發展 
學校嘅發展方向係做一個研究型嘅大學，喺1930年～1931年學校就成立咗專門委員會，研究各學系開設研究生課程嘅可能，其中生物學同自然博物採集所，就俾揀中做重點發展對象。1931年生物學先搞開咗研究部，開始收研究生。1933年就到物理系開設研究生嘅課程。到咗1934年，嶺南大學首次頒授咗生物學理科碩士學位。

而中華民國教育部就喺1935年，正式承認大學嘅化學研究室做研究所。到咗1937年，教育部再核准埋大學嘅生物系研究部，做自然科學研究所生物學部。

1938～1940年間南下香港陣，仲成立咗社會科學研究室，收啲教育組研究生。

學位授予同認可 
到1918年後嶺南學校正式介入咗大學教育，而學校嘅進路近似齊魯大學，畢業生嘅文憑喺嗰陣，係得到咗北美十簡著名大學聯合申明，承認大學本科學歷。喺哈佛大學、耶魯大學、哥倫比亞大學、斯丹福大學、密執根大學、康乃爾大學、多倫多大學等國外大學嘅認可下，畢業生憑張紗紙，就可以直接入呢啲名校嘅研究院繼續讀。喺1921年承認嶺南大學學歷嘅美加名校，就有成十五間。但嶺南嘅教學模式係跟咗美國、加拿大嘅模式，中華民國政府就未有認可。直到1927年改名再同國民政嶺南最初唔係自己俾學位嘅，1918年第一屆文學士嘅學位頒授，學校係要先報請返去美國嘅紐約市政府教育部門、仲有經美國嘅嶺南董事會同意，再請埋美國駐廣州總領事館，代表返董事會睇過啲學生嘅成績，學校先至將啲喺美國印寫好嘅學位證書，授予嶺南啲學生。喺1920年6月首屆嘅大學畢業典禮，出席嘅第一屆學士畢業生係陳廷凱、盧家炳同李汝儉三人。

傳道同社福事業 
作為一家基督教學校，校入邊青年會自不然就設有傳道部，分別搞咗幾個社團活動：

神道研究會：喺每月第一個禮拜日搞，由校內職教員演講、傳道。有時會請埋校外基督人士如廣州青年會，博濟醫院專做佈道嘅人去埋演講。
 祈禱會：每個禮拜三晚黑，召集全校入咗基督教嘅學友，分成幾個班做祈禱。如撞到係重大事項，就由傳道部長集合各班嘅學生，共同祈禱。
 大沙頭佈道：大沙頭原泊有福音艇，喺1915~1916年，由美國人杜姑娘，華人教士劉英傑主理呢個艇嘅佈道。每禮拜日中午，派加入咗青年會嘅教徒學生到艇佈道，聽道者都係水上居民，由幾十人到十幾人不等。
 鄉村佈道團：每個禮拜日休假陣，青年會會員學生俾分派去南沙、新舊鳳凰、鷺江村等村莊佈道，有時係以宣傳衛生做名號，攜備小型紅十字箱落鄉，用講解衛生常識來加入基督教義。
 智育演講團：由傳道部遴選啲高年級嘅會員學生，輪流做主任，每個禮拜日下晝到校附近各村落演講，叫做「提倡智育」，同時加入咗神道。有時攜備啲簡易農業或工業化學藥品到村，公開試驗博取村民信仰，又同時宣道。

此外仲設有男工半夜學校、女工半夜學校、藝徒學校，呢幾間學校由啲義務教員支持，包括咗陳受頤、楊重光、謝志光、陳榮基等。男女工人青年去到學藝，都獲得過一啲粗淺教育，同時都受唔少佈道講經。

歷任校長 

格致書院時期

1888年 至 1890年 哈巴安德博士
 1891年 至 1893年 哈巴安德博士
 1893年 至 1895年 香便文博士
 1896年 至 1899年 那夏礼博士
 1899年 至 1903年 尹士嘉博士

嶺南學堂時期

1903年 至 1907年 尹士嘉博士
 1908年 至 1924年 晏文士博士
 1924年 至 1927年 香雅各博士

嶺南大學時期

1927年 至 1937年 鍾榮光博士
 1937年 至 1938年 李應林博士
 1938年 至 1948年 李應林博士 
 1948年 至 1949年 陳序經博士
 1949年 至 1952年 陳序經博士

著名校友 

附屬學校同分校

已停辦 

廣州：嶺南大學附中同附小

上海：上海嶺南分校/上海嶺南中小學
 初選址喺楊浦區荆州路405號，喺1928年2月15號開辦，後喺1935年暑期遷去市郊高境廟新址。1937年中日戰爭期間，短暫租用過大新公司四樓繼續教學。光復後短暫復辦後，到1949年5月易幟後收工農子弟入學。1952年辦學資金不足，而被上海市教育局接手，改咗做上海幼兒師範學校。到1963年遷出咗幼兒師範，換咗上海交通大學附屬中學進駐到宜家。
 嶺南大學海南分校
 嶺南大學喺新加坡嘅分校。1929年創立，校址新加坡烏節路40號，設有小學部及初中部。1945年因太平洋戰爭停辦。

嶺南大學安南分校
 嶺南大學喺越南嘅分校。1939年創立，校址喺胡志明市堤岸孟勞蘇街109號，設有小學部及中學部。因越戰爆發停辦。

尚辦 
 澳門：嶺南中學
 香港：嶺南小學
 1922年創立，係嶺南大學委派司徒衞到香港開辦嘅分校。設有小學部，1946年開辦埋初中部。

重建 
1946年戰後嶺南中學喺香港復校，開設初中部。其後1954年增設咗高中部，喺廣州本部消失後，嶺大舊生喺香港再出力，卒之喺1967年成立埋大專部。到1992年秋，小學部開辦埋幼兒園同幼稚園，嶺南系喺香港嘅教育，成為咗完整嘅教育體系。

而喺1986年，留美嘅嶺南大學舊生鄒至莊，去北京接受榮譽博士學位陣，同時教育部長何東昌請願，希望廣州嘅康樂校園入邊重建嶺南大學。何同意咗，叫搵埋中山大學嘅李岳生校長同意，當天李校長晚宴上，徵求到李同意重建嶺南學院。經兩年時間籌備，學院喺1988年成立咗。

崇基學院

廣州冇咗嘅大學
廣州教育史